section_heading: Kontekst stvaranja RSI-a
paragraph_text: Benito Mussolini je po kraljevoj naredbi bio uhićen već na sam dan odluke Velikog savjeta fašizma 24. srpnja 1943. godine, ali su ga njemački padobranci već 12. rujna oslobodili iz hotela Campo Imperatore na planini Gran Sasso. Odatle je Mussolini odvezen u Hitlerov stožer u Istočnoj Pruskoj, gdje je najprije pokušao objasniti da je bolestan i da se mora povući iz aktivnog života. Hitler ga je nagovorio da ponovo preuzme vlast u Italiji, čak uz prijetnje da će inače morati uništiti neke talijanske gradove kako ne bi pali u ruke saveznicima. 23. rujna 1943. godine je u gradiću Salo u Sjevernoj Italiji (na pola puta između Venecije i Milana) proglašena Talijanska Socijalna Republika, s Mussolinijem kao šefom države i predsjednikom vlade.